*Приложение 4*

**ПРАВИЛА**

**ЗА ПОЛЗВАНЕ НА МЕРИТЕ И ПАСИЩАТА НА ТЕРИТОРИЯТА**

 **НА ОБЩИНА БЯЛА СЛАТИНА**

*(* ***изготвени съгласно чл. 37о, ал. 2 от ЗСПЗЗ****)*

Правилата за ползване на мерите и пасищата на територията на Община Бяла Слатина са изготвени съгласно изискванията на Закона за собствеността и ползването на земеделските земи и съдържат:

* перспективен експлоатационен план за паша;
* частите от мерите и пасищата, предназначени предимно за косене;
* ветеринарна профилактика;
* построяване на навеси;
* охрана;
* мерки за опазване, поддържане и подобряване на мерите и пасищата;
* договори за наем и аренда на мерите и пасищата;
* правила за ползване на мери и пасища от ОПФ и чл. 19 ал. 1 от ЗСПЗЗ при спазване на Условията за поддържане на земята в добро земеделско и екологично състояние и Националните стандарти, одобрени и определени със Заповед на Министъра на земеделието и храните;

**I. ПЕРСПЕКТИВЕН ЕКСПЛОАТАЦИОНЕН ПЛАН ЗА ПАША**

Перспективният експлоатационен план, е разработен на основание и във връзка с изпълнението на Общинския план за развитие на Община Бяла Слатина. Цел на перспективния експлоатационен план е:

* 1. Дългосрочно опазване на пасищата в Община Бяла Слатина и опазване на биологичното разнообразие, с цел преобръщане на негативните промени, причинени от несъобразена с възможностите на природата паша, от изоставяне на пасищата и използване на земите за други цели.
	2. В дългосрочен план да се повиши и капацитета за разработване и управление на агроекологични проекти. В тази връзка стопаните, кандидатстващи по такива проекти да се ползват с предимство при предоставяне на пасища под наем /аренда/
	3. Установяване на контакти между управляващи, учени и земеделски стопани с цел постигане на максимална ефективност при използване на мерите и пасищата и достигане на максималния възможен екологичен ефект при ефективно разходване на средствата, получени чрез финасовите стимули на ЕС, предназначени за развитие на земеделието.
	4. Създаване на модел за формиране на сдружения на земеделските производители, които ще допринесат за по-нататъшното социално развитие и икономически растеж на районите.
	5. При разпределяне на пасищата да се отдаде приоритет на земеделски стопанства, покрили европейските изисквания и утвърждаване като фактор за развитие на животновъдството.

**II. ЧАСТИТЕ ОТ МЕРИТЕ И ПАСИЩАТА, ПРЕДНАЗНАЧЕНИ ПРЕДИМНО ЗА КОСЕНЕ**

Частите от мерите и пасищата, предназначени за косене, са регламентирани в чл. 41, ал.2 от НАРЕДБА № 11 от 6.04.2009 г. за условията и реда за прилагане на мярка 214 "Агроекологични плащания" от Програмата за развитие на селските райони за периода 2007 - 2013 г. издадена от министъра на земеделието и храните, обн., ДВ, бр. 29 от 17.04.2009 г., в сила от 17.04.200 9г., а именно:

 „Чл.41 (2) Подпомаганите лица, които поддържат затревените площи чрез косене, спазват изискванията по ал. 1 и извършват:

 1. Първата коситба в равнинните райони от 15 юни до 15 юли, а в планинските райони съгласно Наредбата за определяне на критериите за необлагодетелстваните райони и териториалния им обхват (ДВ, бр. 20 от 2008 г.) - в периода 15 юли до 15 август;

 2. Косенето ръчно или с косачки за бавно косене, като косят от центъра към периферията, а когато това не е възможно - от единия край към другия, като използват ниска скорост.

 (3) В случаите по ал. 2, т. 1 подпомаганите лица могат да извършват свободна паша на животни след последната коситба, с изключение на горските ливади, като спазват гъстота на животните до 1,5 ЖЕ/ха.”

**III. ВЕТЕРИНАРНА ПРОФИЛАКТИКА**

 Мерките за ветеринарна профилактика и борба срещу болестите по животните са посочени в Държавната профилактична програма за задължителните мерки за профилактика и борба срещу болестите по животните през, съгласно чл.118, ал.1 от ЗВД. При поява на заразна болест генералният директор на БАБХ издава заповед, с която определя мерките за ограничаване и ликвидиране на болестта. Постоянно действащите към областните управи и кметства на общини епизоотични комисии предприемат действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни /текущи и заключителни/ дезинфекции, дезинсекции и дератизации предвидени в съответната наредба.

**IV. ПОСТРОЯВАНЕ НА НАВЕСИ**

Построяването на навеси в мери и пасища се извършва съгласно изискванията на НАРЕДБА № 2 от 10.04.1998 г. за застрояване в земеделските земи и Закона за опазване на земеделските земи.

**V. ОХРАНА**

 Ползвателите на мери и пасища от общинския поземлен фонд организират охраната на ползваните от тях имоти, включени в договора за наем и за които са поели задължението да ги подържат в добро земеделско и екологично състояние.

 **VI. ПРАВИЛА ЗА ПОЛЗВАНЕ НА МЕРИ И ПАСИЩА ОПФ И ЧЛ. 19 АЛ. 1**

1. При ползването на мери и пасища е необходимо да се спазватУсловията за поддържане на земята в добро земеделско и екологично състояние и Националните стандарти, одобрени и определени със ЗАПОВЕД № РД 09-990 София, 23.12.2009 година на Министъра на земеделието и храните.

* + Опазване на почвата от ерозия:

 *Национален стандарт 1.2.* Задължително е запазването и поддържането на съществуващите трайни тераси в блока на земеделското стопанство и/или земеделски парцел и сключването на споразумения между земеползвателите на даден физически блок.

* Запазване на структурата на почвата:

 *Национален стандарт 3.1*.За запазване на структурата на почвата, задължително е чрез правилен подбор на земеделска техника и подходящи технологии за растително защитни мероприятия, да не се допуска вторично уплътняване на почвата.

* Осигуряване на минимално ниво на поддръжка на естествените местообитания:

 *Национален стандарт 4.1***:** Земеделски стопани, ползващи постоянно затревени площи (пасища и ливади), са длъжни да поддържат минимална гъстота от 0,15 животински единици на хектар (ЖЕ/ха) или да извършват минимум 1 коситба за съответната година – до 15 юли за равнинните райони и до 15 август за планинските райони включени в обхвата на необлагодетелстваните планински райони.

 *Национален стандарт 4.2****.*** Задължително е постоянните пасища и ливади да се почистват от нежелана храстовидна растителност. Да се провежда борба с агресивни и устойчиви растителни видове - орлова папрат (Pteridium aquilinum), чемерика (Veratrum spp.), айлант (Ailanthus altissima), аморфа (Amorpha fruticosa) и къпина(Rubus fruticosus).

 За земеделски земи (затревени площи) с висока природна стойност, земите попадащи в националната екологична мрежа Натура 2000 и защитените територии, в зависимост от завареното положение на ливадата или пасището се разрешава да се оставят мозаечно разположени единични или групи дървета храсти и/или синори, до 20 % от общата затревена площ.

 *Национален стандарт 4.3*. Задължително е да се запазват съществуващите полски граници (синори) в блока на земеделското стопанство и/или земеделския парцел.

 *Национален стандарт 4.4***.** Задължително е опазването на земеделски площи в близост до гори от навлизането на дървесна и храстовидна растителност в тях.

*Национален стандарт 5.2.* При използване на вода за напояване, земеделският

 стопанин трябва да притежава съответния документ за право на ползване (разрешително, договор и др.)

2. Националните стандарти са задължителни за изпълнение от всички земеделски стопани, собственици и/или ползватели на земеделски земи, които ще получават подпомагане по различните схеми на Общата селскостопанска политика (ОСП).

3. Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове**.**

**VII. ДОГОВОРИ ЗА НАЕМ И АРЕНДА НА МЕРИТЕ И ПАСИЩАТА ПО РЕДА НА ЧЛ.37и, ал.12 ОТ ЗСПЗЗ И ЧЛ. 100, АЛ. 9 ОТ ППЗСПЗЗ**

Въз основа на протоколите на комисиите по ал. 6 и ал. 10 и след заплащане на наемната или арендната цена кметът на общината, сключва договори за наем или аренда. Минималният срок на договорите е 5 стопански години. Договорите съдържат данните по ал. 1, 4, 6 и 7 и се регистрират в общинската служба по земеделие.

**VIII. ПРОКАРИТЕ ЗА СЕЛСКОСТОПАНСКИ ЖИВОТНИ ДО МЕСТАТА ЗА ПАША И ВОДОПОИТЕ.**

Като прокари за селскостопански животни до местата за паша и водопоите да се ползват съществуващите прокари и полските пътища.

**IX. МЕРКИ ЗА ОПАЗВАНЕ, ПОДДЪРЖАНЕ И ПОДОБРЯВАНЕ НА МЕРИТЕ, ПАСИЩАТА и ЛИВАДИТЕ.**

 Условия за опазване и поддържане на пасища, мери и ливади:

 За почвения слой не се допуска:

* нарушаване целостта на почвения слой – разкопаване, вземане на чимове, камъни, почва, разораване;
* преминаването и движението с моторни превозни средства в самото пасище;
* едновременното струпване на големи стада с животни на едно и също място за едновременно пашуване и за водопой;

 За биологично разнообразие – опазване и поддържане на местообитанията при паша, не се допуска:

* пашуване на по-голям брой регистрирани животни от посочения в анкетната карта земеделски производител/ регистрация в ОДБХ за общината;
* паленето на огън извън определените, обезопасени и обозначени за това места;
* унищожаването на видовете от флората чрез изкореняване, изкопаване, сеч, промени в ландшафта;
* оставянето на пашуващите животни без надзор;
* внасяне на неприсъщи видове – засяване на култивирани растения в границите на пасището;
* внасяне на минерални торове за подобряване на тревата;
* не се позволява разпръскването на битови отпадъци из пасището;
* собственикът на животните е длъжен да осигури и гарантира изнасянето на битовите отпадъци извън пасището;
* опожаряване на дървесна, храстова и тревна растителност по пасищата с цел предизвикване нов подраст;
* поддържане в добро състояние наличните инфраструктурни обекти за водопой – чешми, корита и др.

 При ползването на мерите, пасищата и ливадите е необходимо да се спазват Условията за поддържане на земята в добро земеделско и екологично състояние и Националните стандарти, описани в т. VI.

 **X. Мерите и пасищата, предназначени за изкуствени пасища.**

 При необходимост, частите от мерите и пасищата, предназначени за изкуствени пасища да се засяват с подходящи тревни смески.

**XI. Въвеждане и редуване на парцелно ползване на пасищни комплекси**

 При необходимост да се въвежда редуване на парцелно ползване на пасищни комплекси

**XII. Режим на ползване, забрани и ограничения в зависимост от конкретните дадености на топографски, почвени, климатични и други физически условия, и на развитието на животновъдството на територията на Общината.**

Да се спазват всички правила, условия и разпоредби, описани в т.IX. Мерки за опазване, поддържане и подобряване на мерите и пасищата.

За неуредени в настоящите правила въпроси се прилагат реда и правилата на Закона за собствеността и ползването на земеделските земи и действащото законодателство на Република България.